*Novi Zeland – utočište za entuzijaste, ljubitelje prirode i hobite*

***AOTEAROA – ZEMLJA DUGOG BIJELOG OBLAKA***

*Nemoguće je zaobići prirodu jer ona se ovdje pomirila s novim čudima koja stvara ljudska ruka ili, bolje rečeno, čovjek se pomirio s prirodom te naučio kako na najbolji način iskoristiti sve blagodati koje nam ona pruža.*

***Visoko iznad oblaka***

Bez obzira je li rodbinski, prijateljski ili bilo koji drugi, poziv na Novi Zeland se ne odbija! Izvrsna je to prilika upoznati zemlju prirodnih, kulturoloških i mnogih drugih različitosti. Tu priliku prihvatili smo objeručke na ujakov poziv. Prvi zrakoplov, kojim je započelo naše putovanje, nije baš odavao sigurnost zračnoga prijevoza. Podsjećao je više na uništenu letjelicu iz koje iskaču padobranci, nego na putnički zrakoplov. Nakon njega, oni u Frankfurtu, Singapuru i Melbourneu bili su veličanstveni, prostrani, uredni, zadivljujući… Uz ljubazne stjuardese i stjuarde, odličnu hranu te udobnost i san, letovi su se činili kraćim nego što zapravo jesu. Prošavši sigurnosne kontrole, našli smo se u samom srcu zračne luke u Wellingtonu, glavnom gradu Novog Zelanda. Uz naše rođake dobrodošlicu su nam poželjele i skulpture izrađene u čast likovima iz trilogija *Hobit* i *Gospodar prstenova*. One su i jedan od glavnih razloga dolaska turista na čudesni Novi Zeland.

***Raj u zemaljskom obliku***

Novi Zeland je zemlja podijeljena na dva otoka, Sjeverni i Južni. Mi smo svoje vrijeme većinom posvetili Sjevernom otoku. Tamo vlada umjereno topla klima, a snijeg je na ovim otocima prava rijetkost. To je zemlja vječnoga proljeća. Glavni je grad prozvan Windy Wellington jer je Novi Zeland pod neprestanim utjecajem snažnih vjetrova zbog kojih je gotovo nemoguće nositi kišobran ili očuvati glatko počešljanu kosu. Šećući gradom, najčešće se susreću ljudi azijskog podrijetla, a nemoguće je ne primijetiti i Maore, domorodce Novog Zelanda. Ti stasiti, tamnoputi ljudi duge crne kose i istetovirana tijela vedri su, nasmijani i uvijek spremni pomoći. Pozdravljali su nas s: „Kia ora!“, a do kraja našega putovanja naučili smo im i odzdraviti s: „Haere rā!“ Poželite li upoznati sve svjetske rase i kulture, ovdje će vam se želja ostvariti. Novi Zeland je mjesto slobodnog izražavanja, raj za one koji su drugačiji od drugih, a i mjesto za ljude koji vole i cijene prirodu. Na ta dva mala otoka smješteni su gotovo svi oblici prirodnih ljepota svijeta. Obilazeći urbane dijelove, nemoguće je zaobići prirodu jer ona se ovdje pomirila s novim čudima koja stvara ljudska ruka ili, bolje rečeno, čovjek se pomirio s prirodom te naučio kako na najbolji način iskoristiti sve blagodati koje nam ona pruža. Zahvaljujući tom jedinstvu, i mi smo ovdje pronašli traženi mir. Odmor nam je pružila *divlja plaža* na kojoj nas je dočekao morski lav. Na povratku kući po brdašcima su poskakivale pahuljaste ovce poplašene bukom motora našega prijevoza.

***Utočište vilenjaka i zelenila***

Sljedeće avanturističko odredište bio nam je *Kaitoke park* s visećim mostom postavljenim iznad široke rijeke. Cijeli je Novi Zeland poslužio kao scena za snimanje filma *Gospodar prstenova*, a u *Kaitoke parku* smješten je Rivendell poznat kao vilenjački grad u Međuzemlju. Unatoč tomu što je većina grada nastala digitalnom animacijom, prepoznatljivi su prostori iz filma što je za filmoljupce prava poslastica. Probijali smo se kroz bujno zelenilo biljnoga svijeta koje odmara oči. Put nam je priječilo drveće koje izgleda gotovo kao da seže do samoga neba. Potrebno je barem deset ljudi kako bi obuhvatili cijelo deblo. U parku smo vidjeli najpoznatije i najprivlačnije novozelandsko božićno drvo *Pohutukawu*, koje ljepotom ostavlja bez daha. To je endem Novog Zelanda posebnog izgleda: crvenog zračnog korijenja i žarko crvenih cvjetova. Zalazeći sve dublje u unutrašnjost, nailazili smo na srebrnu paprat još jednu endemsku vrstu koju često možemo naći ugraviranu u suvremeni nakit te u novozelandske kovanice. U njezinom se grmlju skriva weta koja je, poput kivija, karakteristični stanovnik Novog Zelanda. Za razliku od kivija, kojega je moguće ugledati jedino u zamračenom prostoru zoološkog vrta, ovog cvrčka, zvanog *golema weta*, ugledali smo kroz staklo postavljeno u prošupljeno deblo. To je mjesto prozvano *Weta motel*. Oduševila me domišljatost Novozelanđana u pokazivanju neobičnog biljnog i životinjskog svijeta.

***Te Papa nas vraća u prošlost***

*Te Papa* je muzej koji prikazuje gotovo cijelu povijest kulture Novog Zelanda. U njemu se nalaze divovske figure koje izgledaju potpuno stvarno. Izložba u detalje prikazuje život vojnika tijekom Drugog svjetskog rata. Neopisiv osjećaj izaziva gledanje skulpture žalosnog lica vojnika koji kleči pognute glave nad tijelom svog poginulog prijatelja. Nisam znala bih li se više divila umjetnosti i realizmu, postignutom na svakom predmetu i licu, ili bih razmišljala o iznimnoj hrabrosti mladih ljudi i strahotama koje su doživjeli.

U obližnjoj radionici *Weta*, u kojoj su nastale i figure iz *Te Pape*, umjetnici izrađuju rekvizite i likove za snimanje filmova, a proslavili su se zahvaljujući filmovima *Gospodar prstenova, Hobit, Planet majmuna, Avatar*. Ušavši u njihov svijet, ugledali smo originale korištene u filmovima te njihovo mjesto nastanka. Moja sestra nije mogla odoljeti jedinstvenom prstenu i lančiću u originalnim mjerama te ih je kupila kao suvenir.

***Carstvo novozelandske prirode***

Na putu do Matamate svratili smo u *Redwood Treewalk* gdje je moguće hodati po visećim mostovima učvršćenim za debla. Nije mi to bilo nimalo ugodno iskustvo! Odozgo se mogao vidjeti cijeli park i u njemu drvo staro preko 2000 godina - najstarije drvo na svijetu. Ni u jednom trenutku nismo naišli na neko zapušteno ili prljavo industrijsko područje. Samo priroda, životinje, brda i vulkan! Vulkanska nas je znatiželja vukla u *Wai-O-Tapu* u Rotorui. Ondje nas je dočekala toplina termalnih *bazena* i vulkana, a oduševilo nas potpuno zeleno jezero. Doživljaj je narušavao neugodan miris koji se širio te smo poput mnogih turista stavili maramicu preko usta i nosa. U blizini tih vulkana na tlu se može naći sumpor u obliku kristala koji je svojom ljepotom zasljepljivao.

***Od farme do čarobne svjetske atrakcije***

Naše glavno odredište bio je gradić Matamata i autobus u kojemu je animacijom i glazbom predočeno snimanje filma *Hobit*. Redatelj filma Peter Jackson tražio je najsavršenije mjesto za snimanje. Leteći zrakoplovom, ugledao je farmu gospodina Aleksandra, koja se činila najprikladnijom, i na njoj izgradio Hobbiton, mjesto u kojem su živjeli hobiti. Pjev ptica, zelenilo, turisti iz cijeloga svijeta, koji su došli razgledati hobitske kućice građene u brežuljcima, čine ovo mjesto nezaboravnim. Unutarnji prostor kućica nas je razočarao prazninom jer je u potpunosti bio proizvod animacije. Peter Jackson zahtijevao je puno malih pozadinskih detalja, ali i posebnu koncentraciju pri izradi hobitskih kućica. Sve je moralo izgledati savršeno, stoga su se izrađivale umjetne jabuke (koje smo s nevjericom opipavali kako bismo se uvjerili da su umjetne), minijaturna odjeća, ljestve, stolovi, stolice, čaše, a najdojmljivije je bilo stablo. Naime, svaki list i grana ručno su se izrađivali i bojili u jednu boju. Proces je trajao dva mjeseca. Sva zahtjevnost Petera Jacksona najbolje se vidjela kada je naredio da se cijeli proces bojenja listova ponovi jer je boja bila za nijansu tamnija od one koju je on zamislio. Na kraju Hobbitona je kafić u kojemu se može piti iz pribora koji se koristio u filmu, sjediti pored kamina na foteljama iz filma, uživati u glazbi iz filma… Gospodin Aleksandar danas je materijalno bogat čovjek, jer svaki dan dobiva polovicu ukupne zarade, a moja se obitelj bogata utiscima i uspomenama oprostila od Novoga Zelanda. „ Haere rā, Novi Zelande!“

Kristina Pavošević

mentor: Vjekoslava Hrastović